PUPUH SINOM
Pupuh Sinom niki karipta olih : I Nyoman Mahatma( Almarhum)
1. Wenten Empu Dangascarya
ngerawuhing Jagat Bali
maparab Dang Empu Kuturang
mitatasing Jagat Bali
raris nibakang pengaksi
Kulon, Wetan, Lor, Kidul
Hyun Ngardi Kamimitan
Sungsungan Kerama Bali
Riwus puput
Panca Datu Padudusan
2. Gunung Agung Puseh Tunggal
Dalem Gunung Batur Tunggil
Ulun Danu muang Segara
pada teken Ulun Carik
Liu yan pada itungin
Pra Sanak Ida Hyang Guru
Pasimpangan Ida katah
Umungguring Jagat Bali
Batu kau
Lempuyang lan andakasa
3. Hyang Guru Siwa Sidhanta
Amurbeng raat ring Bumi
Ida Sakti Mawisesa
Ngardi Jagate se Bumi
Ida patutne kapuji
Makadasar tuhu sadhu
Para Krama prayatna
Mandekin Globalisasi
mangda kukuh
Tan keeng Global Budaya
4. Jagat Bali luih utama
Parhyangan Hyang Widhi
Mider Bhuana manggeh Pura
Ri Jeroning Jagat Bali
Bali mangaraning Wali
Bali meartos luwih tuhu
Kajanaloka ring Jagat
Manca Negarane malih
Bali Kasub
Ngaran jagat Suarga Loka
5. Keto kojaraning Sastra
Katuturang Sang Hyang Aji
Ngelakonang Bhakti Marga
Purnama -Tilem mabersih
Kajeng Kliwon nika malih
Muji Sang HyangSiwa Guru
Mangda Jagra palemahan
Tan linyok ring Tatwam-Asi
Siddha mangguh
Swarga Sekala – niskala
6. Wenten malih pangsukseman
mangda gineng maring ati
Ngalokaning Bhakti marga
Karma marga nika malih
Jnana marga pinih lwih
Punika incep satuhu
Malih ngaran Rajayoga
Diana ngelawan Semadi
Siddha cumpu
Tunggil sag Parama Suksema
7. Yan siddha nincep Swarga
Onenge tan sipi-sipi
Matapakan -Surya- bulan
Mateja tumibeng bumi
Punika Laksana mulih
Kawinongin Ayah- indung
Ngaran Wahya Adyatmika
Setata nyuksemeng Budi
Dharma sadhu
Nunggil Hyang Parama Suksema
8. Yan yukti Tus Mahutama
Pascad ring tutur Aji
Tan Ageleng maring Budhi
Tan murud Sesana yukti
Arimbawa satuhu
Jineng ring Tattwa agama
Tan surud ngastiti widhi
Mangda Tuhu
Ngalakonin kasusilan
9. Panglukatan mahutama
Segara Agung tanp patepi
Campuhan Tirta sa Bhuana
Trebesan gununge sami
Punika pawitra lwih
Nglukat Bhuanalit-Agung
Kalih manah prapanca
Stata osa ring Ati
nike nglebur
Luir lara ring Segara
10. Buat sengka dadi Manusa
Subha-asubha nitahing
Nyuksema ke madya Padha
Ngardi alayuning Bumi
Mangda Langgeng ring Budhi
Pulakertine mangiku
Astu sidha paripurna
Lan sabar suhur ring hati
Mangda asung
Hyang Suksema micayang
Ledangin jantos selanturnyane……………. Suksema.
Ingih pamiarsa mangkin atur uningayang titiang indik gambare puniki,
Ritatkala titiang kundangan ke Jeron Dane Mangku Bajra ring Banjar Batanpoh Sanur utawi ritatkala titiang madelokan iriki titiaang kacunduk ring Foto Sang adue karya. Iriki titiang sedek natasang akuda akehne Kulewargan dane Jero mangku nyarengin mepandes. Tan dumade rawuh Dek na mindon titiange crekkkk munti kamerane beh jeg sapuniki dadosne.
ainggih pamiarsa ledangan gih druwenan sareng-sareng gih………. suksema uratian Ida -dane sinamian
Madelokan
Melajah Basa Bali
Om Swastyastu,
Pamiarsa sane suksemayang titiang, garjita manah titiang prasiddha makarya” WordPress” puniki makejalaran dewek titiange melajah iriki. Manawita Iratu, Ida dane Sang Wikan prasiddha mapaica pawarah-warah ring dewek titiang. Tiang anak Bali naging tambet pisan mebasa Bali.
Niki sampun dewek titiang kasengguh tua-tua tuwuh, yusa manten tua nangingke indik peplajahan lan pengalaman titiange tuna.
Ainggihmumpung titiang polih galah melajah, ring genahe puniki titiang pacang masewaka ring Sang sane ledang “berbagi” ritat kala singsal antuk titiang nyurat utawi maatur ledangan icenin paweweh jagi agen titiang imba nyolahang raga ring pagubugan.
Makeh sane panggihin titiang anake sane wikan mebawos nganggen seseet, sesimbing, bebladbadan, sesonggan, sesawangan miwah sane siosan sane mahawinan titiang merasa salit manahe nenten prasiddha nimpalin, duaning arang titiang mamaca buku Basita paribasa Bali.
Ainggih pamiarsa asapunika prasiddha titiang mapiungu hatur amatra, dumogi prasiddha ngamolihang phala sekadi pengaptin titiange duanang makeh para yowanane sane mapitaken ring dewek titiange nganinin Seni lan Budaya Bali…………..Suksema
Om Shantih, Shantih, Shantih Om
Rahajeng
Suksema
jav_Latn ban_Latn ban_Latn ban_Latn ban_Latn ban_Latn ban_Latn jav_Latn jav_Latn ban_Latn ban_Latn bjn_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn bug_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn jav_Latn ban_Latn ban_Latn ban_Latn fij_Latn bjn_Latn bjn_Latn ban_Latn bjn_Latn sun_Latn ban_Latn jav_Latn ban_Latn ban_Latn ban_Latn jav_Latn ban_Latn pag_Latn ban_Latn ban_Latn ban_Latn sun_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tgl_Latn jav_Latn ban_Latn ban_Latn ilo_Latn gaz_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn afr_Latn ban_Latn ban_Latn ban_Latn ban_Latn ban_Latn afr_Latn ban_Latn als_Latn